P-9/01
Natisni
Opravilna št.:
P-9/01
Datum odločitve:
7. 2. 2002
Objavljeno:
OdlUS XI, 22
ECLI:
ECLI:SI:USRS:2002:P.9.01
Akt:
Spor o pristojnosti
Izrek:
Zahteva za odločitev o sporu o pristojnosti se zavrže.
Evidenčni stavek:
Po določbi 61. člena ZUstS je spor o pristojnosti podan takrat, ko več organov zavrača ali si prisvaja pristojnost v isti zadevi. Ker je spor o pristojnosti sploh ni nastal, je Ustavno sodišče zahtevo zavrglo.
Geslo:
Spori o pristojnosti, pomanjkanje procesnih predpostavk.
Pravna podlaga:
Zakon o Ustavnem sodišču (ZUstS), 25. čl.
Opomba:
Vrsta zadeve:
spori o pristojnosti
Vrsta akta:
drugi akti
Datum vloge:
18. 12. 2001
Vrsta odločitve:
sklep
Vrsta rešitve:
zavrženje
Dokument:
US21215
Dokument v PDF obliki:
P-9-01.pdf
115 KB
Prenesite datoteko
P-9/01-4
7. 2. 2002
S K L E P
Ustavno sodišče je v postopku za odločitev o sporu glede pristojnosti, začetem na zahtevo A. A. A. iz Ž., ki jo zastopa B. B., odvetnik v Z. na seji dne 7. februarja 2002
s k l e n i l o:
Zahteva za odločitev o sporu o pristojnosti se zavrže.
O b r a z l o ž i t e v
1. Center za socialno delo Domžale (v nadaljevanju Center) je na podlagi drugega odstavka 7. člena Zakona o spremembah in dopolnitvah Zakona o zakonski zvezi in družinskih razmerjih (Uradni list RS, št. 64/01 - ZZZDR-B) zadevo glede odločanja o varstvu in vzgoji otroka ob razpadu zunajzakonske skupnosti odstopil Okrožnemu sodišču v Ljubljani, ki je v tej zadevi že razpisalo narok za glavno obravnavo. Vlagateljica zahteve za odločitev o sporu o pristojnosti je po prejemu dopisa Centra na Ministrstvo za delo, družino in socialne zadeve (v nadaljevanju Ministrstvo) vložila ugovor stvarne pristojnosti, v katerem je od Ministrstva zahtevala, da se v tej zadevi izreče za stvarno nepristojno in zadevo odstopi v reševanje sodišču. Ministrstvo je vlogo štelo za zahtevo za odločitev o sporu o pristojnosti, zato jo je poslalo Ustavnemu sodišču.
2. Na podlagi določbe osme alinee prvega odstavka 21. člena Zakona o Ustavnem sodišču (Uradni list RS, št. 15/94 - ZUstS)
Ustavno sodišče odloča o sporih glede pristojnosti med sodišči in drugimi državnimi organi. Po določbi 61. člena ZUstS je spor o pristojnosti podan, če več organov zavrača ali si prisvaja pristojnost v isti zadevi.
3. Iz podatkov v spisu je razvidno, da se je v konkretni zadevi za nepristojnega izrekel le Center kot upravni organ, ki je zadevo odstopil Okrožnemu sodišču v Ljubljani, ne pa tudi sodišče, ki je v tej zadevi že razpisalo glavno obravnavo.
Vlagateljica zahteve za odločitev o sporu o pristojnosti se z odstopom pristojnosti strinja, vendar pri upravnem organu kljub odstopu zadeve sodišču za vsak primer ugovarja še stvarno pristojnost. Ker pristojnost odklanja le en organ (vlagateljica zahteve pa se s tem strinja), spor o pristojnosti, o katerem bi bilo v skladu z določbo 61. člena ZUstS pristojno odločati Ustavno sodišče, sploh ni nastal.
4. Ker niso izpolnjeni procesni pogoji za odločanje o sporu o pristojnosti, je Ustavno sodišče zahtevo zavrglo.
5. Ustavno sodišče je sprejelo ta sklep na podlagi 8. al. 1. odst. 21. in 25. člena ZUstS ter pete alinee 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: namestnik predsednice dr. Janez Čebulj ter sodnica in sodniki dr. Zvonko Fišer, Lojze Janko, Milojka Modrijan, Franc Testen in dr. Lojze Ude. Sklep je sprejelo soglasno.
Namestnik predsednice:
dr. Janez Čebulj